จับตา10โรงงานมาบตาพุดปล่อยก๊าซฯ
โพสต์ทูเดย์-จับตา10โรงงานในนิคมมาบตาพุดปล่อยก๊าซฯคาดรู้ตัวหากพบผิดจริงสั่งหยุดปรับปรุงกิจการ
14 ธ.ค. 2552

โพสต์ทูเดย์-จับตา10โรงงานในนิคมมาบตาพุดปล่อยก๊าซฯคาดรู้ตัวหากพบผิดจริงสั่งหยุดปรับปรุงกิจการ
   นายสยุมพร   ลิ่มไทย  ผู้ว่าราชการจังหวัดระยอง  เปิดเผยภายหลังร่วมกับปลัดกระทรวงอุตสาหกรรม ผู้บริหารกรมโรงงานอุตสาหกรรมและการนิคมอุตสาหกรรมแห่งประเทศไทย (กนอ.) ว่า  ในวันที่ 15 ธ.ค. จะมีการประชุมเพื่อสรุปผลการตรวจสอบเหตุการณ์โรงงานในนิคมอุตสาหกรรมมาบตาพุดจ.ระยองปล่อยกลิ่นก๊าซ  โดยขณะนี้มีโรงงานที่เข้าข่ายน่าสงสัยจำนวน 10 แห่ง  ซึ่งได้เริ่มทยอยตรวจสอบโรงงานซึ่งตั้งอยู่ในทิศทางลม ของการเกิดกลิ่นก๊าซ ได้แก่ บริษัท โกล์ว และ บริษัท SPRC ในเบื้องต้นไม่พบที่มาของกลิ่นก๊าซ และในส่วนของโรงงานอื่น ๆ ที่อยู่ในทิศทางลม คาดว่าจะดำเนินการตรวจสอบแล้วเสร็จได้ทันภายในกำหนด 
   นายวิฑูรย์  สิมะโชคดี    ปลัดกระทรวงอุตสาหกรรม     กล่าวว่า หากทราบโรงงานอุตสาหกรรมที่เป็นต้นเหตุปล่อยกลิ่นก๊าซฯอย่างชัดเจน จะอาศัยอำนาจของกนอ.และกรมโรงงานอุตสาหกรรมลงโทษให้หยุดปรับปรุงกิจการ  นอกจากนี้เพื่อเป็นการสร้างความมั่นใจในการจัดการด้านสิ่งแวดล้อม ได้สั่งให้มีการตรวจสอบรายงานผลกระทบสิ่งแวดล้อม(อีไอเอ)ของโรงงานที่อยู่ในนิคมฯและนอกนิคมฯในลักษณะเจาะลึกอย่างละเอียดมีการดำเนินการตามขั้นตอนอย่างไร ขณะเดียวกันสั่งให้ปรับปรุงแผนฉุกเฉินในการแก้ปัญหาหากเกิดการปล่อยมลพิษ  โดยกำหนดให้จัดกลุ่มโรงงานที่มีความเสี่ยงและควรจะอยู่ในแผนฉุกเฉินเพิ่มเติม เพื่อให้ครอบคลุมกับการแก้ปัญหา อย่างไรก็ตามสำหรับกรณีการปล่อยกลิ่นก๊าซฯในมาบตาพุดในวันที่ 15 ธ.ค. จะมีการแถลงสรุปผลการตรวจสอบอย่างเป็นทางการ